Na podlagi Zakona o visokem šolstvu (Uradni list RS, št. 32/2012 – UPB7 s spremembami), Statuta Univerze v Ljubljani (Uradni list RS, št. 4/2017 s spremembami) in Pravilnika o doktorskem študiju Univerze v Ljubljani (28. 5. 2019) je Senat Akademije za gledališče, radio, film in televizijo Univerze v Ljubljani na svoji 5. redni seji dne 19. 10. 2020 sprejel

**PRAVILNIK O DOKTORSKEM ŠTUDIJU UL AGRFT**

**I. SPLOŠNE DOLOČBE**

**1. člen**

**(Vsebina pravilnika)**

Ta pravilnik podrobneje ureja organizacijo in izvedbo podiplomskega doktorskega študija tretje stopnje na področjih, ki jih izvaja Akademija za gledališče, radio, film in televizijo Univerze v Ljubljani (v nadaljevanju UL AGRFT) v skladu z javno veljavnim interdisciplinarnim doktorskim študijskim programom Humanistika in družboslovje (v nadaljevanju: doktorski študijski program) in v sodelovanju z drugimi fakultetami, članicami Univerze v Ljubljani (v nadaljevanju UL).

Za vsa vprašanja, ki niso posebej urejena s tem pravilnikom, se smiselno uporabljata Pravilnik o doktorskem študiju Univerze v Ljubljani in Pravilnik o študiju na programu tretje stopnje UL FF.

Izrazi, zapisani v slovnični obliki moškega spola, so uporabljeni kot nevtralni za moške in ženske.

**2. člen**

**(Trajanje doktorskega študijskega programa)**

Doktorski študijski program traja štiri leta in obsega 240 kreditnih točk (v nadaljevanju: KT), pri čemer je posamezni letnik ovrednoten s 60 KT.

Organiziranim oblikam doktorskega študijskega programa je namenjenih 60 KT, raziskovalnemu delu pa 180 KT, v sklopu katerih je zajeto tudi raziskovalno delo za najmanj en izvirni znanstveni prispevek, objavljen ali sprejet v objavo s prvim avtorstvom.

V obremenitev študenta sodijo učne enote, individualno študijsko delo, raziskovalno delo, priprava na izpite ali druge oblike preverjanja znanja, doktorski izpit, doktorska disertacija ter vse obveznosti v zvezi s pripravo, predstavitvijo in zagovorom doktorske disertacije ter objavo najmanj enega izvirnega znanstvenega prispevka.

Določila tega člena se ne uporabljajo za študente triletnega doktorskega študijskega programa, ki traja tri leta in obsega 180 KT.

**3. člen**

**(Plačljivost študija)**

Stroški izvedbe doktorskega študijskega programa se študentom zaračunajo skladno z veljavnim cenikom. Šolnina se plačuje za vsako študijsko leto posebej oziroma za vsak letnik, ki ga študent vpiše.

**4. člen**

**(Komisija za doktorski študij)**

Komisijo za doktorski študij (v nadaljevanju: KDŠ) sestavljajo nosilci temeljnih predmetov na področjih, ki jih izvaja UL AGRFT v okviru doktorskega študijskega programa.

**5. člen**

**(Skrbnik doktorskega študijskega programa)**

Skrbnik doktorskega študijskega programa skrbi za vodenje, usklajevanje in predstavljanje doktorskega študijskega programa. Skrbnika doktorskega študijskega programa imenuje Senat UL AGRFT.

**6. člen**

**(Koordinator področja)**

Za vsako področje doktorskega študijskega programa je imenovan koordinator področja, ki skrbi za redno izvajanje študijskega procesa, koordinacijo dela z mentorji in predavatelji, pravočasno nadomeščanje odsotnega učitelja v študijskem procesu ter dopolnjevanje in posodabljanje študijskih programov, tako da daje predloge KDŠ. Koordinatorje področij imenuje KDŠ.

**II. RAZPIS ZA VPIS IN IZVEDBA VPISA**

**7. člen**

**(Razpis za vpis na doktorski študij)**

Razpis za vpis na doktorski študij objavi UL za vse svoje članice. O številu vpisnih mest na posameznih področjih doktorskega študijskega programa, ki jih koordinira UL AGRFT, pred objavo razpisa za vpis odloča Senat UL AGRFT.

**8. člen**

**(Rokovnik vpisa in izvedbe doktorskega študija)**

Kot rokovnik vpisa in izvedbe doktorskega študijskega programa na področjih, ki jih izvaja UL AGRFT, se smiselno uporabljata rokovnika, ki ju UL FF in UL FDV, kot koordinatorici doktorskega študijskega programa, objavita na svojih spletnih straneh.

**9. člen**

**(Izbira mentorja)**

Kandidat se do zaključka prijavnega roka na razpis za vpis dogovori z visokošolskim učiteljem ali znanstvenim delavcem za mentorstvo ter najpozneje do poteka prijavnega roka predloži njegovo soglasje o prevzemu mentorstva in kratko idejno zasnovo raziskovalnega dela. Če kandidat ob prijavi ne predlaga mentorja, mu ga izbere koordinator področja po posvetu s KDŠ.

Če izbrani mentor ne izpolnjuje pogojev za mentorstvo, RŠZ o tem obvesti kandidata in mentorja ter kandidatu določi rok, da poišče novega, ustreznega mentorja.

**10. člen**

**(Obveščanje kandidatov)**

Obvestila o (ne)izbiri za vpis v doktorski študijski program prejmejo vsi kandidati po pošti ali na drug način, določen z razpisom za vpis.

**11. člen**

**(Pritožba na zavrnitev vpisa)**

Kandidat, ki ni bil sprejet za vpis na doktorski študijski program, lahko vloži pritožbo na KDŠ v osmih dneh po prejemu obvestila. O pritožbi odloča Senat UL AGRFT na predlog KDŠ.

**12. člen**

**(Izvedba vpisa)**

Vpis v doktorske študijske programe se opravi skladno s Pravilnikom o razpisu za vpis in izvedbi vpisa v visokem šolstvu.

Ob vpisu študent podpiše Izjavo raziskovalca o zavezi k uresničevanju etičnih načel v skladu z Etičnim kodeksom raziskovalcev UL.

**13. člen**

**(Podpis pogodbe o izobraževanju)**

Študent in UL AGRFT ob vpisu v posamezni letnik podpišeta pogodbo o izobraževanju, s katero se dogovorita o medsebojnih pravicah in obveznostih, ki izhajajo iz doktorskega študijskega programa ter višini in načinu plačila šolnine.

**III. INDIVIDUALIZIRAN ŠTUDIJSKI PROGRAM**

**14. člen**

**(Oblikovanje individualiziranega študijskega programa)**

Po vpisu študenta v 1. letnik mentor v soglasju s študentom oblikuje individualiziran študijski program (v nadaljevanju: IŠP), ki ga poleg njiju podpišeta še predsednik KDŠ in koordinator področja.

IŠP študenta je določen s predmetnikom doktorskega študijskega programa, ki vključuje temeljne in (zunanje) izbirne predmete, doktorske seminarje ter raziskovalno delo, ki so kreditno ovrednoteni. Mentor pa določi vsebino in izvajalce Doktorskega seminarja I in II ter zunanjega izbirnega predmeta.

Zunanji izbirni predmet se lahko določi tudi naknadno, vendar najkasneje ob vpisu v 2. letnik študija. Študent prijavi vpis zunanjega izbirnega predmeta tako, da izpolni obrazec »Prijava za vpis zunanjega izbirnega predmeta«, ki ga poleg njega sopodpišeta izvajalec predmeta in mentor.

Študent lahko ob vpisu in v soglasju z mentorjem izbere tudi predmete oziroma druge organizirane oblike študija iz drugih doktorskih študijskih programov. V tem primeru UL AGRFT o tem obvestiti članico oziroma drugo univerzo takoj, ko je študentu odobren izbor teh predmetov.

**15. člen**

**(Potrditev IŠP)**

Mentor je dolžan predložiti IŠP študenta v RŠZ najkasneje do 31. oktobra. IŠP sprejme KDŠ, ki odloča tudi o morebitnem priznavanju obveznosti na IŠP-ju študenta. KDŠ IŠP študenta predloži v potrditev Senatu UL AGRFT ter mu ob tem predlaga v imenovanje mentorja in morebitnega somentorja.

**16. člen**

**(Sprememba IŠP)**

Če želi študent spremeniti IŠP, mora pridobiti soglasje mentorja, predsednika KDŠ in koordinatorja področja, odločitev o tem pa sprejme KDŠ in potrdi Senat UL AGRFT.

**17. člen**

**(Priznavanje študijskih obveznosti, opravljenih v okviru**

**magisterija znanosti in specializacije)**

Študentom, diplomantom študijskih programov za pridobitev magisterija znanosti oziroma specializacije po končanem študijskem programu za pridobitev univerzitetne izobrazbe, KDŠ na predlog koordinatorja področja ter v soglasju z nosilcem predmeta ob potrjevanju IŠP študenta prizna študijske obveznosti (tako organizirane oblike kot tudi individualno raziskovalno delo) v obsegu najmanj 60 KT.

**18. člen**

**(Pravica študentov drugih visokošolskih zavodov do izbire predmetov)**

Študenti drugih visokošolskih zavodov lahko izbirajo tudi z doktorskim študijskim programom akreditirane predmete. Študent si mora pridobiti soglasje nosilca predmeta, da lahko obiskuje predpisane oblike pedagoškega dela in opravlja z doktorskim študijskim programom predpisane obveznosti, ter tudi soglasje mentorja. Navedbo izbranega predmeta in soglasje nosilca predmeta ter mentorja študent odda v RŠZ.

**IV. ŠTUDIJSKI RED**

**19. člen**

**(Pogoji za dokončanje doktorskega študija)**

Pogoji za dokončanje študija in pridobitev znanstvenega naslova doktor znanosti so, da študent uspešno opravi vse s programom določene študijske obveznosti, uspešno zagovarja doktorsko disertacijo in ima v skladu s študijskim programom objavljen oziroma v objavo sprejet najmanj en izvirni znanstveni prispevek iz vsebine doktorata s prvim avtorstvom v publikaciji, ki jo na posameznih znanstvenih področjih veljavna habilitacijska merila UL upoštevajo kot pomembno delo. V primeru, da prvo avtorstvo ni možno (na primer pri mednarodnih raziskavah ali iz drugih opravičljivih razlogov), mora mentor z ustrezno izjavo zagotoviti, da je delež študenta pomemben.

Študent, vpisan v štiriletni doktorski študijski program, mora imeti znanstveni članek sprejet v objavo najkasneje pred oddajo doktorske disertacije v oceno. Študent, vpisan v triletni doktorski študijski program, mora imeti znanstveni članek sprejet v objavo najkasneje pred zagovorom doktorske disertacije. Pri vseh objavah, povezanih z raziskovalnim delom v okviru doktorskega študija, mora biti navedena afiliacija »Univerza v Ljubljani, Akademija za gledališče, radio, film in televizijo« ali »UL AGRFT«.

**20. člen**

**(Oblike pedagoškega dela)**

Oblike pedagoškega dela so določene z učnimi načrti in odvisne od števila prijavljenih študentov. Če je pri posameznem predmetu vpisanih manj kot pet študentov, se za ta predmet lahko določi drugačen načrt izvedbe predmeta.

**21. člen**

**(Pogoji za nosilce in izvajalce doktorskega študija)**

Pedagoški proces doktorskega študijskega programa na UL AGRFT lahko vodijo (nosilci) in izvajajo (izvajalci) samo visokošolski učitelji, ki imajo ustrezen naziv in so habilitirani za ustrezno področje. Pri pedagoškem in raziskovalnem delu lahko skladno z veljavnimi predpisi sodelujejo tudi upokojeni univerzitetni učitelji. Ta člen se smiselno uporablja tudi za sodelovanje tujcev v pedagoškem procesu.

**22. člen**

**(Čas izvedbe organiziranih oblik pedagoškega dela)**

Študijski proces za doktorske študente praviloma poteka ob delavnikih v dopoldanskem in popoldanskem času. Govorilne ure so za doktorske študente organizirane najmanj enkrat mesečno po dogovoru.

**23. člen**

**(Pravica do opravljanja študijskih obveznosti)**

Pravico do opravljanja študijskih obveznosti ima študent, ki je vpisal doktorski študijski program. Opravljati sme obveznosti pri predmetih vpisanega letnika v skladu s sprejetim IŠP študenta.

**24. člen**

**(Kreditne točke)**

Pri posamezni učni enoti v okviru IŠP študent pridobi kreditne točke, ko uspešno opravi vse predpisane obveznosti.

**25. člen**

**(Napredovanje v višji letnik)**

Pogoji za napredovanje v višji letnik so določeni z akreditiranim študijskim programom. V višji letnik se lahko vpiše študent, ki je do izteka študijskega leta opravil vse obveznosti predhodnega letnika, kot so določene z doktorskim študijskim programom.

**26. člen**

**(Študij v tujini)**

Za študij v tujini se smiselno uporabljajo predpisi, ki na UL AGRFT urejajo mednarodno izmenjavo. S študentovim odhodom v tujino se mora strinjati študentov mentor.

**27. člen**

**(Študentski status in podaljšanje statusa)**

Študentski status se ureja skladno z določili Zakona o visokem šolstvu in Statuta UL.

O podaljšanju študentskega statusa iz upravičenih razlogov (npr. daljša bolezen, izjemne družinske in socialne okoliščine, starševstvo in status študenta s posebnimi potrebami) na podlagi študentove prošnje in mnenja mentorja odloča KDŠ s sklepom. Študent mora prošnji, ki jo odda v RŠZ, priložiti ustrezna dokazila, s katerimi izkaže obstoj upravičenih razlogov. Kot upravičen razlog za podaljšanje študentskega statusa se za tuje študente prvega letnika študija, katerih materni jezik ni slovenščina, lahko upošteva učenje slovenščine. Študenti, ki v času študija postanejo starši, imajo pravico do podaljšanja študentskega statusa za eno leto za vsakega otroka.

**28. člen**

**(Hitrejše napredovanje po študijskem programu)**

Študentu, ki pri študiju izkazuje nadpovprečne študijske rezultate, se lahko na podlagi njegove prošnje, ki jo odda v RŠZ, omogoči hitrejše napredovanje, če je to glede na študijski proces mogoče. O tem na podlagi prošnje študenta, mnenja mentorja in soglasja KDŠ na predlog KDŠ odloča Senat UL AGRFT, ki hkrati določi tudi način hitrejšega napredovanja.

**29. člen**

**(Nadaljevanje študija po prekinitvi)**

Nadaljevanje študija po prekinitvi se ureja skladno s Statutom UL.

**30. člen**

**(Preverjanje znanja in ocenjevanje)**

Preverjanje znanja poteka v obliki, kot je določena z učnimi načrti predmetov. Končna ocena se zapiše z oceno »opravil« ali »ni opravil«.

**31. člen**

**(Ocenjevalci)**

Preverjanje in ocenjevanje znanja lahko izvaja posamezni ocenjevalec, več ocenjevalcev ali v primeru komisijskega izpita izpitna komisija.

Pri temeljnih predmetih z več nosilci in izvajalci lahko znanje preverja in ocenjuje:

* nosilec oziroma nosilec sklopa, ki ga izmed sebe soglasno izberejo nosilci in izvajalci temeljnega predmeta;
* komisija, ki jo sestavljajo nosilci in izvajalci temeljnega predmeta.

Končno oceno vpiše izbrani nosilec oziroma izvajalec ali predsednik komisije.

Pri doktorskih seminarjih študentu končno oceno vpiše vodja seminarja.

**32. člen**

**(Roki za opravljanje izpitov in drugih študijskih obveznosti)**

Izpitni roki se določijo individualno za vse predmete in seminarje, pri katerih je z učnim načrtom predviden izpit ali druge zaključne obveznosti.

**33. člen**

**(Prijava in odjava od izpita)**

Študent se mora k izpitu oziroma drugim zaključnim obveznostim pri predmetu ali seminarju, ki ga želi opravljati, prijaviti najmanj pet delovnih dni pred razpisanim izpitnim rokom oziroma po dogovoru z izvajalcem izpita.

Študent se lahko odjavi od izpita najkasneje do poldneva dan pred izpitom. Šteje se, da je izpitni rok izkoristil študent, ki brez opravičljivega razloga ni pristopil k izpitu na dan, ko je bil zanj določen. Nepravočasna odjava od izpita študenta ne oprosti plačila stroškov organizacije in izvedbe izpita, če so ti predvideni s cenikom UL AGRFT oziroma tem pravilnikom.

Izjemoma se šteje, da se je študent od izpita pravočasno odjavil, če se zaradi opravičljivih razlogov izpita ni mogel udeležiti oziroma se ni mogel pravočasno odjaviti. V takšnem primeru mora študent v roku treh delovnih dni po izpitu oziroma takoj po prenehanju obstoja opravičljivega razloga oddati prošnjo za odjavo od izpita oziroma obveznosti z vsemi ustreznimi dokazili o opravičljivih razlogih v RŠZ. O prošnji odloča KDŠ.

Nosilec oziroma izvajalec izpita je dolžan oceno izpita vnesti v sistem študijske informatike in jo natisnjeno oddati v RŠZ.

**34. člen**

**(Ponavljanje izpita)**

Študent, ki izpita oziroma drugih zaključnih obveznosti pri predmetu ali seminarju ni opravil uspešno, lahko izpit oziroma obveznost ponavlja. Za ponavljanje izpita se smiselno uporabljajo določbe Statuta UL.

**35. člen**

**(Seznanjanje z rezultati in oceno izpita)**

Oceno ustnega izpita sporoči ocenjevalec oziroma predsednik izpitne komisije študentu takoj po koncu izpita. Ocenjevalec oziroma predsednik izpitne komisije mora seznam študentov z ocenami ustnih izpitov oddati v RŠZ najkasneje v petih delovnih dneh po izpitu.

Seznam študentov z ocenami pisnih izpitov mora ocenjevalec oziroma predsednik izpitne komisije oddati v RŠZ najkasneje v petih delovnih dneh po izpitu.

V primeru kombinacije pisnega in ustnega izpita mora ocenjevalec v petih delovnih dneh študentu sporočiti pisno oceno, za ustni del pa se s študentom individualno dogovoriti za datum opravljanja. Končno oceno mora oddati v RŠZ skladno s prvim odstavkom tega člena.

Če študent obveznosti pri predmetu ali seminarju opravi z drugimi oblikami sprotnega preverjanja znanja, je ocenjevalec dolžan oceno oddati v RŠZ v petih delovnih dneh od zaključka izvedbe predmeta oziroma od dneva, ko študent pridobi končno oceno.

Ocenjevalec je dolžan daljše pisne izdelke, kot so npr. seminarske naloge, oceniti najpozneje v 30 dneh od prejema pisnega izdelka in z oceno seznaniti študenta ter RŠZ. Ocenjevalci so dolžni hraniti ocenjene pisne izdelke vsaj 60 dni od dneva izpita in jih pokazati študentu na njegovo zahtevo.

**36. člen**

**(Priznavanje obveznosti, opravljenih izven doktorskega študijskega programa)**

Študent, ki je med študijem na UL AGRFT opravil določene izpite na drugih študijskih programih, na drugem visokošolskem zavodu doma ali v tujini, lahko zaprosi za njihovo priznanje. Študent odda prošnjo za priznavanje izpitov skupaj z ustreznimi dokazili v RŠZ, prošnja pa mora vsebovati mnenje mentorja in nosilca predmeta, za katerega priznanje študent zaproša, ter soglasje koordinatorja področja in predsednika KDŠ. O priznanju odloča KDŠ.

**37. člen**

**(Disciplinska odgovornost študenta)**

Odgovornost študenta zaradi kršitve dolžnosti ali neizpolnjevanje obveznosti se na UL AGRFT ugotavlja v disciplinskem postopku pred disciplinsko komisijo I. stopnje.

Pobudo za uvedbo disciplinskega postopka se poda dekanu ali od njega pooblaščeni osebi.

Postopek za ugotavljanje odgovornosti se začne na zahtevo dekana UL AGRFT ali od njega pooblaščene osebe in se vodi skladno z določili Pravilnika o disciplinski odgovornosti študentov UL.

**38. člen**

**(Plagiatorstvo)**

Plagiatorstvo predstavljajo vsi načini prisvajanja katere koli oblike tujega avtorskega dela in nespoštovanja moralnih pravic avtorja, zlasti pa:

* predstavljanje tujega dela kot lastno;
* kopiranje besedila ali drugih vrst avtorskih del, vključno s slikovnim in notnim gradivom, avdio posnetki, avdiovizualnimi deli, računalniškimi programi, skicami, načrti …, nekoga drugega brez navedbe vira oz. avtorstva;
* kopiranje stavka in spreminjanje besed v njem brez navajanja vira oz. avtorstva;
* opustitev grafičnih oblik v navedbi besedila, ki nedvoumno kažejo, da gre za navedek;
* podajanje nepravilnih ali zavajajočih podatkov o viru navedbe.

Koordinator področja lahko na predlog nosilca predmeta ali vodje seminarja hkrati z zahtevo za ugotavljanje odgovornosti zaradi prevare pri preverjanju znanja ali dokazanega plagiatorstva, ki jo poda disciplinski komisiji, predlaga dekanu izdajo začasnega sklepa o prepovedi opravljanja vseh študijskih obveznosti. Prepoved velja za obdobje do 30 dni oziroma do dokončnega sklepa disciplinske komisije.

V primeru, da študentu vabilo na obravnavo disciplinske komisije ni bilo vročeno v navedenem roku, ali v primeru, da se študent na odločitev disciplinske komisije pritoži, se začasni ukrep podaljša do dokončnosti sklepa o disciplinski odgovornosti oziroma do izteka zastaralnega roka za uvedbo in vodenje disciplinskega postopka. Študenta se pisno obvesti o začasnem sklepu.

**39. člen**

**(Datum zaključka doktorskega študija)**

Kot datum zaključka študija se šteje dan, ko ima študent objavljen oziroma v objavo sprejet izvirni znanstveni prispevek in ko je ocena zadnje opravljene obveznosti – zagovora doktorske disertacije – vpisana v uradno evidenco.

**V. MENTORSTVO**

**40. člen**

**(Pogoji za mentorje in somentorje)**

Mentor ali somentor na doktorskem študiju je visokošolski učitelj UL z nazivom docent, izredni ali redni profesor oziroma znanstveni delavec z nazivom znanstveni sodelavec, višji znanstveni sodelavec ali znanstveni svetnik in ima izkazano raziskovalno aktivnost z ustrezno bibliografijo s širšega področja teme doktorske disertacije.

Mentor ali somentor je lahko tudi oseba z ustrezno habilitacijo druge ustanove (domače ali tuje), ki ima reference s širšega področja teme doktorske disertacije, če sodeluje v študijskem programu oziroma je zaposlen na ustanovi, s katero ima UL ali UL AGRFT sklenjen sporazum oziroma pogodbo o sodelovanju.

Poleg osnovnih kriterijev je minimalni pogoj za izkazovanje raziskovalne aktivnosti mentorja oziroma somentorja, skladno s sklepom Senata UL št. 031-10/2018 z dne 9. 1. 2019, da v zadnjih petih letih doseže 150 Z točk po SICRIS in hkrati doseže več kot 0 točk pri kazalcu pomembnih dosežkov A ½.

**41. člen**

**(Omejitev števila doktorskih študentov posameznega mentorja)**

Visokošolski učitelj z ustreznim nazivom je lahko na štiriletnem doktorskem študiju mentor največ šestim oziroma na triletnem doktorskem programu največ petim študentom, ki so vpisani v doktorski študijski program in v njem redno napredujejo. V to število ne štejejo študenti, ki so oddali disertacijo v ocenjevanje. Ta omejitev ne velja za somentorja.

**42. člen**

**(Imenovanje mentorja in somentorja)**

Mentorja (in morebitnega somentorja) na predlog KDŠ imenuje Senat UL AGRFT, dokončno pa je potrjen ob soglasju k temi doktorske disertacije na Senatu UL. Senat UL ob potrditvi teme doktorske disertacije preveri izpolnjevanje pogojev za mentorstvo oziroma somentorstvo in v primeru neizpolnjevanja UL AGRFT pozove k zamenjavi.

**43. člen**

**(Somentorstvo v primeru, da je mentor zaposlen na tuji univerzi)**

V primeru, da je mentor visokošolski učitelj s tuje univerze, se na vpisanem znanstvenem področju imenuje somentorja, ki je redno in s polnim delovnim časom zaposlen na UL AGRFT. Somentorja predlaga KDŠ.

**44. člen**

**(Obveznosti mentorja in somentorja)**

Mentor in morebitni somentor:

* spremljata raziskovalno delo študenta v času priprave idejne zasnove raziskovalnega dela, dispozicije doktorske disertacije in doktorske disertacije in sodelujeta pri delu Komisije za spremljanje doktorskega študenta (v nadaljevanju: KSDŠ) v vseh fazah postopka, razen pri ocenjevanju;
* dajeta študentu navodila in sodelujeta pri določanju vsebine, načina in standardov dela na doktorski disertaciji, načrtovanju raziskovanja, opozarjata na že znana dejstva na področju raziskovanja;
* uvajata študenta v ožjo in širšo raziskovalno skupnost, v kateri sodelujeta (vabila na sestanke, konference doma in v tujini ...);
* morata biti dostopna študentu za redne konzultacije po medsebojnem dogovoru;
* sodelujeta na predstavitvi dispozicije doktorske disertacije, predstavitvi preliminarnih rezultatov raziskovalnega dela in zagovoru doktorske disertacije;
* omogočita vključitev študenta v raziskovalno delo;
* od študenta redno zahtevata ustna ali pisna poročila o poteku in rezultatih raziskovalnega dela ter posvetovanje o morebitni objavi delnih rezultatov doktorske disertacije ali njihovi predstavitvi na znanstvenih dogodkih;
* z lastnim delovanjem dajeta zgled za etično raziskovalno delo;
* imata do študenta in med seboj korekten odnos.

Morebitne nesporazume med študentom, mentorjem in somentorjem poleg KDŠ in Senata UL AGRFT lahko pomagajo razrešiti koordinator področja, skrbnik študijskega programa in predstojnica Doktorske šole UL.

**45. člen**

**(Obveznosti študenta)**

Študent:

* redno opravlja študijske obveznosti in raziskovalno delo;
* v skladu z IŠP prijavi temo doktorske disertacije, javno predstavi dispozicijo disertacije in preliminarne rezultate raziskovalnega dela, izdela doktorsko disertacijo, objavi najmanj en izvirni znanstveni prispevek, kot določa 19. člen tega pravilnika, in javno zagovarja doktorsko disertacijo;
* z mentorjem in morebitnim somentorjem ves čas sodeluje in se posvetuje o vsebini, načinu in standardih dela pri doktorski disertaciji;
* mentorju in morebitnemu somentorju redno poroča o poteku svojega dela;
* opravlja raziskovalno delo v skladu z etičnimi normami UL;
* upošteva ter javno prizna prispevek mentorja in morebitnega somentorja ter drugih sodelavcev in ima do njih korekten odnos;
* z mentorjem in morebitnim somentorjem ter drugimi sodelavci se dogovori o objavi rezultatov raziskovalnega dela iz doktorske disertacije.

**VI. PRIJAVA TEME DOKTORSKE DISERTACIJE**

**46. člen**

**(Prijava teme doktorske disertacije)**

Študent mora najkasneje do 21. decembra, v izjemnih primerih in v dogovoru z mentorjem lahko tudi do 21. februarja v drugem letniku študija v RŠZ predložiti prijavo teme doktorske disertacije, ki jo obravnava Senat UL AGRFT na podlagi predloga KDŠ.

Prijava teme doktorske disertacije mora obsegati:

* vlogo za sprejem prijave teme doktorske disertacije, ki mora vključevati osebne podatke študenta, podatke o mentorju in morebitnem somentorju ter njuno soglasje s prijavljeno temo, ime študijskega programa in področje, na katerem želi pridobiti doktorski naziv, naslov predlagane doktorske disertacije v slovenskem in angleškem jeziku ter morebitni predlog pisanja doktorske disertacije v drugem jeziku v skladu s 47. členom tega pravilnika in Statutom UL;
* priloge:
	+ življenjepis študenta, s poudarkom na njegovem delovanju na znanstvenem področju (strokovni življenjepis);
	+ bibliografija študenta (seznam objavljenih znanstvenih, strokovnih, projektnih in drugih del);
	+ soglasje komisije, pristojne za etiko, v skladu z 48. členom, če je študent to označil na vlogi;
	+ dispozicijo doktorske disertacije, kot je opredeljena v 49. členu tega pravilnika.

Celotna dokumentacija iz prejšnjega odstavka mora biti napisana v slovenskem jeziku.

**47. člen**

**(Pisanje doktorske disertacije v tujem jeziku)**

Študent lahko ob prijavi teme zaprosi za pisanje doktorske disertacije v angleškem jeziku, če je tujec, če je tujec mentor ali morebitni somentor ali če je tujec član KSDŠ. Odločitev sprejme Senat UL na podlagi predloga Senata UL AGRFT.

**48. člen**

**(Soglasje komisije, pristojne za etiko)**

Če vsebina in metode doktorske disertacije to zahtevajo, mora študent za izvedbo raziskave v okviru izdelave doktorske disertacije pravočasno pridobiti soglasje ustrezne komisije, pristojne za etiko. Pridobljeno soglasje komisije, pristojne za etiko, študent odda v RŠZ praviloma ob prijavi teme.

**49. člen**

**(Struktura, vsebina, obseg in jezik dispozicije doktorske disertacije)**

Dispozicija doktorske disertacije mora biti napisana in urejena skladno s pravili za urejanje znanstvenih in strokovnih besedil ter obsegati 3 do 5 tipkanih strani formata A4 (brez virov in kazala).

Dispozicija doktorske disertacije mora obsegati:

* predlog naslova doktorske disertacije (v slovenskem in angleškem jeziku v skladu s priporočili in navodili za pisanje naslovov, ki so sestavni del tega pravilnika);
* znanstveno področje teme doktorske disertacije;
* pregled ožjega znanstvenega področja in opis vsebine, ki jo bo študent obravnaval;
* opredelitev raziskovalnega problema, ki obsega:
* prikaz dosedanjih raziskav na področju teme;
* jasno predstavljene hipoteze oziroma raziskovalna vprašanja s kratko obrazložitvijo;
* zasnovo raziskav in opis metod raziskovanja;
* opredelitev pričakovanih rezultatov in izvirni prispevek k znanosti;
* seznam relevantne literature s področja teme.

Če je študent ob prijavi teme doktorske disertacije predložil prošnjo za pisanje doktorske disertacije v angleškem jeziku, mora biti dispozicija doktorske disertacije napisana tudi v tem jeziku in prevedena v slovenščino.

**50. člen**

**(Nepopolna prijava teme)**

Če prijava teme doktorske disertacije ni popolna glede na določila od 46. do 49. člena tega pravilnika, RŠZ študenta pozove, da jo v določenem roku dopolni, pri čemer rok za dopolnitev ne sme biti daljši od enega leta. Če študent v določenem roku ne dopolni prijave, se ta s sklepom zavrže.

**51. člen**

**(Komisija za spremljanje doktorskega študenta)**

KSDŠ spremlja študenta od prijave teme doktorske disertacije do ocene in njenega zagovora.

KSDŠ sestavljajo najmanj trije ocenjevalci iz vrst visokošolskih učiteljev ali znanstvenih delavcev, ki so strokovnjaki s širšega področja teme doktorske disertacije, z veljavnim učiteljskim ali znanstvenim nazivom. Najmanj en ocenjevalec mora biti z druge univerze ali druge raziskovalne organizacije, izjemoma z druge članice UL.

Mentor in morebitni somentor sta lahko člana KSDŠ, vendar ne sodelujeta pri ocenjevanju. Če sta mentor in morebitni somentor člana KSDŠ, se število članov ustrezno poveča.

Člani KSDŠ, mentor in morebitni somentor so se pri svojem delu dolžni izogibati položajem, ki bi lahko pomenili ali pomenijo nasprotje interesov v skladu s Pravilnikom o izogibanju nasprotjem interesov in pogojih za opravljanje dela izven UL.

**52. člen**

**(Imenovanje KSDŠ)**

RŠZ najkasneje v sedmih dneh od prejema popolne prijave teme doktorske disertacije pozove predsednika KDŠ, da v dogovoru z mentorjem in koordinatorjem področja predlaga člane KSDŠ ter izmed ocenjevalcev KSDŠ določi predsednika, ki koordinira delo članov in pripravi skupno oceno ustreznosti teme.

Ustreznost KSDŠ obravnava KDŠ in jo predlaga v imenovanje Senatu UL AGRFT.

V primeru, da KDŠ ali Senat UL AGRFT sestavo KSDŠ oceni kot neustrezno, prosi predlagatelja za spremembe oziroma dopolnila, ki jih je predlagatelj dolžan posredovati RŠZ najkasneje v roku sedmih dni od prejema poziva.

Senat UL AGRFT na prvi naslednji seji od prijave teme na predlog KDŠ imenuje KSDŠ.

O imenovanju KSDŠ Senat UL AGRFT izda sklep, o tem RŠZ pisno obvesti člane KSDŠ, študenta, mentorja in morebitnega somentorja.

**53. člen**

**(Predstavitev teme doktorske disertacije)**

Študent predstavi temo KSDŠ in raziskovalni javnosti. Mentor, morebitni somentor in študent lahko tudi predlagajo KSDŠ, da predstavitev ni javna. Predstavitev organizira mentor v sodelovanju s predsednikom KSDŠ najkasneje v 45 dneh po imenovanju KSDŠ, pri čemer v ta rok ne šteje obdobje od 15. julija do 20. avgusta.

Predstavitev vključuje predstavitev koncepta doktorske disertacije, raziskovalna vprašanja in hipoteze, predvideno metodologijo, predvidene vire ter izvedbeni načrt.

KSDŠ pripravi zapisnik o predstavitvi, ki vključuje morebitne pripombe ter rok za dopolnitev prijave teme doktorske disertacije, in ga podpiše. Predsednik KSDŠ zapisnik predloži v RŠZ, ki študenta, mentorja in morebitnega somentorja obvesti o pripombah ter roku, v katerem mora študent posredovati popravke oziroma dopolnitve dispozicije doktorske disertacije.

**54. člen**

**(Merila za ocenjevanje primernosti teme doktorske disertacije)**

Merila, ki se uporabljajo za ocenjevanje primernosti teme doktorske disertacije, so:

* ali je predložena tema lahko predmet znanstvene obravnave in ali je predlagana tema zastavljena tako, da se lahko od nje upravičeno pričakuje samostojen in izviren prispevek k ustreznemu znanstvenemu področju;
* ali so v dispoziciji dovolj jasno definirane ključne teze in vprašanja, ki jih študent namerava proučevati v disertaciji;
* ali je predvidena primerna znanstvena metoda za realizacijo doktorske disertacije;
* ali navedeni naslov ustreza vsebini in področju doktorske disertacije;
* ali je navedena ustrezna temeljna literatura za področje doktorske disertacije.

**55. člen**

**(Popravki dispozicije doktorske disertacije)**

KSDŠ lahko že med ocenjevanjem dispozicije doktorske disertacije študentu posreduje morebitne predloge za njeno izboljšanje, vendar lahko to stori le enkrat. Študent mora popravke oz. dopolnitve oddati v RŠZ v roku, kot ga je določila KSDŠ. Tudi če študent na predloge ne odgovori v določenem roku, mora KSDŠ napisati oceno o ustreznosti teme v skladu s 56. in 57. členom tega pravilnika. Rok za pripravo ocene o ustreznosti teme doktorske disertacije se podaljša za čas, ki ga je KSDŠ določila študentu za popravke oziroma dopolnitve.

**VII. POTRJEVANJE TEME DOKTORSKE DISERTACIJE**

**56. člen**

**(Ocena ustreznosti teme doktorske disertacije)**

KSDŠ najkasneje v mesecu dni po predstavitvi teme doktorske disertacije oziroma po oddaji dopolnjene dispozicije doktorske disertacije pripravi oceno o ustreznosti teme doktorske disertacije, v skladu z določili 57. člena tega pravilnika.

Ocena je praviloma skupna, napiše jo predsednik KSDŠ. Oceno, podpisano s strani vseh članov KSDŠ, pisec ocene o ustreznosti teme odda v RŠZ. Poleg ocene pisec v RŠZ odda tudi soglasje predlaganega mentorja in morebitnega somentorja k sprejemu mentorstva oziroma somentorstva, vključno s seznamom 3–5 referenc s širšega področja teme doktorske disertacije (ki se odda tudi v elektronski obliki) ter SICRIS šifro raziskovalca, če jo ta ima. Če KSDŠ ne more podpisati skupne ocene, mora član KSDŠ, ki se z oceno ne strinja, predložiti ločeno oceno o ustreznosti prijavljene teme doktorske disertacije.

Ocena o ustreznosti teme doktorske disertacije mora biti napisana v slovenskem jeziku. Če je en izmed članov KSDŠ tujec, ki ne razume slovenskega jezika, mora biti poročilo napisano tudi v angleškem jeziku (lahko je krajše), oziroma mora biti poročilu priložena izjava tujega člana, da je seznanjen z vsebino in se z njo strinja.

Oceno obravnavata KDŠ in Senat UL AGRFT.

**57. člen**

**(Sestavine ocene o ustreznosti teme doktorske disertacije)**

Iz pisne ocene o ustreznosti teme doktorske disertacije morata biti razvidna aktualnost teme in pričakovani prispevek k znanosti.

Ocena vsebuje:

* naslov predlagane teme doktorske disertacije v slovenskem in angleškem jeziku;
* oceno ustreznosti predlaganega naslova teme in področja disertacije s predvideno vsebino, če je treba, vključuje tudi predlog spremembe naslova;
* oceno predlagane teme doktorske disertacije in osvetlitev njene znanstvene relevantnosti;
* oceno ustreznosti hipotez oziroma raziskovalnih vprašanj;
* oceno ustreznosti predvidenih metod raziskovanja in njihovo izvedljivost;
* oceno, ali v predlogu za odobritev teme navedena literatura ustrezno podpira predlog raziskav, ki jih študent namerava izvesti v okviru disertacije;
* sklep, v katerem sta navedena in utemeljena ocena in področje, na katerem bo lahko pridobljen doktorat znanosti;
* jasno razvidno mnenje članov KSDŠ, ali je predlagana tema doktorske disertacije zastavljena tako, da se lahko od nje pričakuje samostojen in izviren prispevek k znanstvenemu področju;
* presojo ustreznosti mentorja in morebitnega somentorja z vidika izpolnjevanja pogojev za mentorstvo oziroma somentorstvo;
* datum in podpise članic KSDŠ.

K oceni mora biti priloženo soglasje predlaganega mentorja in morebitnega somentorja k sprejemu mentorstva oziroma somentorstva, v skladu z določili 56. člena tega pravilnika.

**58. člen**

**(Obravnava in potrditev ocene o ustreznosti teme doktorske disertacije)**

Oceno KSDŠ o ustreznosti teme doktorske disertacije obravnava KDŠ najpozneje v dveh mesecih po oddaji v RŠZ in jo posreduje v potrditev Senatu UL AGRFT.

Senat UL AGRFT na predlog KDŠ:

1. *Sprejme oziroma potrdi pozitivno oceno KSDŠ o ustreznosti teme doktorske disertacije.* V tem primeru RŠZ predlog teme z dokumentacijo (vloga študenta, življenjepis, bibliografija, dispozicija z navedbo glavnih virov, ocena KSDŠ, sklep senata in morebitne druge priloge) pošlje v obravnavo in potrditev Komisiji za doktorski študij UL in Senatu UL. Komisija za doktorski študij UL lahko zahteva od UL AGRFT, da študent v določenem roku prijavo teme doktorske disertacije dopolni ali spremeni, oziroma da v določenem roku v soglasju s študentom predlaga drugega mentorja in morebitnega somentorja in da KSDŠ v skladu s tem dopolni ali spremeni oceno o ustreznosti teme doktorske disertacije.
2. *Študentu določi dodaten rok, v katerem mora predlagano temo spremeniti, dopolniti ali kako drugače upoštevati pripombe KSDŠ*. V tem primeru ga seznani s pripombami in predlogi KSDŠ. Študent mora v roku, kot mu ga je določil Senat UL AGRFT, v RŠZ oddati dopolnila in spremembe oziroma napisati ustrezno spremenjeno prijavo teme doktorske disertacije. KSDŠ pregleda dopolnjen predlog teme doktorske disertacije in predloži novo pisno oceno o ustreznosti teme v enem mesecu po prejemu popravkov. To oceno ponovno obravnava Senat UL AGRFT. Če študent v roku ne odda dopolnjenega predloga teme, mora KSDŠ kljub temu podati oceno predloga teme doktorske disertacije.
3. *Zavrne predlog teme doktorske disertacije v primeru negativne ocene.* Če Senat UL AGRFT sprejme negativno oceno KSDŠ, zavrne predlog teme doktorske disertacije. S tem se postopek zaključi, študent pa teme, ki je bila negativno ocenjena, ne more ponovno predložiti.

Senat UL najkasneje v dveh mesecih odloči o predlagani temi in o tem obvesti UL AGRFT, UL AGRFT pa o tem obvesti študenta, mentorja in morebitnega somentorja ter člane KSDŠ.

Soglasje Senata UL k ustreznosti teme doktorske disertacije za študente štiriletnega doktorskega študijskega programa velja še dve leti od izgube statusa. Soglasje k temi doktorske disertacije na UL je, poleg opravljenih obveznosti organiziranih oblik študija, pogoj za vpis v 3. letnik študija za triletne doktorske študijske programe in pogoj za vpis v 4. letnik za štiriletne doktorske študijske programe.

**59. člen**

**(Predstavitev preliminarnih rezultatov raziskovalnega dela**

**pred zagovorom doktorske disertacije)**

Ko je – po presoji mentorja in študenta – raziskovalno delo v zaključni fazi in ko je že mogoče podati sklepe v skladu s postavljenimi hipotezami oziroma raziskovalnimi vprašanji, študent odda delovno verzijo doktorske disertacije članom KSDŠ, mentorju in morebitnemu somentorju ter jim predstavi rezultate raziskovalnega dela, s poudarkom na glavnih ugotovitvah in prispevku k znanosti.

O predstavitvi se napiše zapisnik, v katerem se navedejo ali priložijo pisna vprašanja članic KSDŠ in sklep o uspešnosti ali neuspešnosti predstavitve. V primeru potrebnih popravkov delovne verzije doktorske disertacije KSDŠ študentu določi rok za predložitev popravkov delovne verzije doktorske disertacije, ki ne sme biti daljši od enega leta. Predstavitev je praviloma javna. Zlasti v primeru podatkov zaupne narave lahko mentor, morebitni somentor in študent predlagajo, da predstavitev ni javna. V tem primeru je namenjena le članom KSDŠ ter mentorju in morebitnemu somentorju. Predsednik KSDŠ zapisnik o predstavitvi predloži v RŠZ.

Predstavitev rezultatov raziskovalnega dela, ki je bila neuspešna, se lahko ponovi le enkrat.

**VIII. ODDAJA DOKTORSKE DISERTACIJE**

**60. člen**

**(Izvirnost doktorske disertacije)**

Doktorska disertacija mora biti samostojen in izviren prispevek k znanstveni disciplini, iz katere želi študent pridobiti doktorat znanosti.

**61. člen**

**(Jezik doktorske disertacije)**

Doktorsko disertacijo študent praviloma piše v slovenskem jeziku.

Izjemoma lahko študent napiše doktorsko disertacijo v angleškem jeziku, če gre za študij, ki se izvaja v tujem jeziku oziroma so za to podani utemeljeni razlogi (tuji študent, tuji mentor, somentor ali član KSDŠ ipd.). Če je doktorska disertacija napisana v angleškem jeziku, je študent dolžan napisati tudi uvod, zaključek in obsežen povzetek v slovenskem jeziku (v obsegu 10 odstotkov celotnega besedila) z uporabo ustreznega slovenskega strokovnega izrazja z znanstvenega področja doktorske disertacije. Sklep o pisanju doktorske disertacije v angleškem jeziku sprejme Senat UL na predlog Senata UL AGRFT.

**62. člen**

**(Soglasje mentorja)**

Študent odda doktorsko disertacijo v oceno s pisnim soglasjem mentorja in morebitnega somentorja. Študent lahko predloži doktorsko disertacijo v oceno tudi brez predhodnega soglasja mentorja (in/ali morebitnega somentorja), vendar mora mentor (in/ali morebitni somentor) Senatu UL AGRFT pisno pojasniti, zakaj se s predloženim delom ne strinja in ga oddati v RŠZ.

**63. člen**

**(Rok za oddajo doktorske disertacije – štiriletni doktorski študij)**

Študent štiriletnega doktorskega študija mora najkasneje v dveh letih od poteka statusa v zadnjem letniku doktorskega študijskega programa oziroma po poteku statusa v dodatnem letu oziroma v skladu s sklepom o podaljšanju statusa iz upravičenih razlogov skladno s 27. členom tega pravilnika v RŠZ predložiti izdelano doktorsko disertacijo. Študent lahko doktorsko disertacijo odda šele, ko ima opravljene vse preostale obveznosti, določene s študijskim programom.

Če študent ne odda doktorske disertacije v roku iz prvega odstavka tega člena, mora oddati prošnjo za nadaljevanje oziroma dokončanje študija po prekinitvi skladno z 29. členom, ki ji priloži mnenje mentorja in morebitnega somentorja. O upravičenosti do nadaljevanja oziroma dokončanja študija odloča KDŠ. V primeru pozitivne odločitve o nadaljevanju oziroma dokončanju doktorskega študija KDŠ izda sklep, v katerem določi obveznosti, ki jih mora študent za nadaljevanje oziroma dokončanje študija opraviti, vključno z rokom za prijavo teme doktorske disertacije, ki ne sme biti daljši od dveh let, in tudi rokom za dokončanje študija, pri čemer je rok za oddajo disertacije v oceno dve leti od potrditve teme na senatu UL.

Če študent v roku iz sklepa iz prejšnjega odstavka, ponovno ne prijavi teme doktorske disertacije ali Senat UL ne potrdi teme doktorske disertacije oziroma študent ne odda izdelane doktorske disertacije v primeru potrjene teme na Senatu UL, tega doktorskega študija ne more dokončati.

**64. člen**

**(Rok za oddajo doktorske disertacije – triletni doktorski študij)**

Študent triletnega doktorskega študija mora doktorsko disertacijo oddati najkasneje v štirih letih od dneva, ko je bila na Senatu UL potrjena tema doktorske disertacije. Študent triletnega doktorskega študijskega programa, ki doktorske disertacije ne more predložiti v tem roku, lahko v RŠZ pred iztekom tega roka odda prošnjo za podaljšanje roka za oddajo doktorske disertacije oziroma podaljšanje veljavnosti teme, pri čemer se lahko rok podaljša enkrat, in sicer največ za eno leto. O prošnji na podlagi mnenja KDŠ s sklepom odloči Senat UL AGRFT.

Če študent triletnega doktorskega študijskega programa ne predloži doktorske disertacije v štirih letih od dneva, ko je bila na Senatu UL sprejeta tema doktorske disertacije oziroma v skladu s sklepom o podaljšanju veljavnosti teme za največ eno leto, lahko v RŠZ odda prošnjo za nadaljevanje oziroma dokončanje doktorskega študija, ki ji priloži mnenje mentorja in morebitnega somentorja.

O upravičenosti do nadaljevanja oziroma dokončanja študija odloča KDŠ. V primeru pozitivne odločitve o nadaljevanju oziroma dokončanju doktorskega študija KDŠ izda sklep, v katerem določi obveznosti, ki jih mora študent za nadaljevanje oziroma dokončanje študija opraviti, vključno z rokom za prijavo teme doktorske disertacije, ki ne sme biti daljši od dveh let, in tudi rokom za dokončanje študija, pri čemer je rok za oddajo disertacije v oceno dve leti od potrditve teme na Senatu UL.

Če študent v roku iz sklepa iz prejšnjega odstavka, ponovno ne prijavi teme doktorske disertacije ali Senat UL ne potrdi teme doktorske disertacije oziroma ne odda izdelane doktorske disertacije v primeru potrjene teme na Senatu UL, tega doktorskega študija ne more dokončati.

Študent, ki mu je bilo odobreno nadaljevanje oziroma dokončanje študija, zaključi študij po trenutno veljavnem (štiriletnem) študijskem programu.

**65. člen**

**(Prva oddaja doktorske disertacije)**

Študent ob prvi oddaji odda najmanj tri (oziroma ustrezno več, če je število članov KSDŠ večje) spiralno vezane izvode doktorske disertacije v RŠZ in priloži soglasje mentorja in morebitnega somentorja.

Če študent soglasja iz prejšnjega odstavka ne priloži, mora mentor (in/ali morebitni somentor) Senatu UL AGRFT pisno pojasniti, zakaj se s predloženim delom ne strinja in pisno pojasnilo oddati v RŠZ.

Ob prvi oddaji študent štiriletnega doktorskega študija v RŠZ odda tudi dokazilo o objavljenem izvirnem znanstvenem prispevku. Če izvirni znanstveni prispevek še ni bil objavljen, študent v RŠZ odda dokazilo uredništva, da je bil izvirni znanstveni prispevek sprejet v objavo in znanstveni prispevek, ki je bil poslan za sprejem v objavo.

Študent triletnega študija odda dokazilo, da je bil izvirni znanstveni prispevek sprejet v objavo in znanstveni prispevek, ki je bil poslan za sprejem v objavo, pred zagovorom doktorske disertacije.

Če Senat UL AGRFT doktorsko disertacijo sprejme, mora študent pred zagovorom doktorske disertacije predložiti še ustrezno število vezanih izvodov v skladu z določili 72. člena tega pravilnika.

**66. člen**

**(Struktura, obvezni elementi, obseg in oblika doktorske disertacije)**

Doktorska disertacija vsebuje:

* naslov v slovenskem in angleškem jeziku;
* izvleček v slovenskem in angleškem jeziku (največ 300 besed) ter najmanj pet ključnih besed v obeh jezikih;
* kazala (vsebine, slik, preglednic, okrajšav);
* seznam člankov, ki so bili objavljeni iz vsebine doktorata, vključno z Izjavo o založniških pravicah, kjer je to potrebno;
* uvod s povzetkom teze iz dispozicije doktorske disertacije;
* pregled področja;
* namen in hipoteze oziroma raziskovalna vprašanja;
* raziskovalno metodologijo;
* rezultate;
* razpravo;
* sklepe;
* uvod, zaključek in obsežen povzetek v slovenskem jeziku, če je disertacija pisana v angleškem jeziku;
* zahvalo avtorja, ki ni nujna sestavina in jo študent doda, če želi;
* seznam literature;
* podpisano izjavo študenta o avtorstvu, s katero:
* potrdi, da je disertacija rezultat njegovega samostojnega dela;
* potrdi, da je tiskana oblika doktorske disertacije istovetna elektronski obliki pisne doktorske disertacije;
* potrdi, da je pridobil vsa potrebna dovoljenja za uporabo podatkov in avtorskih del v pisni doktorski disertaciji in jih v pisni doktorski disertaciji jasno označil;
* potrdi, da je pri pripravi pisne doktorske disertacije ravnal v skladu z etičnimi načeli in, kjer je to potrebno, za raziskavo pridobil soglasje etične komisije;
* soglaša z uporabo elektronske oblike pisne doktorske disertacije za preverjanje podobnosti vsebine z drugimi deli s programsko opremo za preverjanje podobnosti vsebine, ki je povezana s študentskim informacijskim sistemom članice;
* soglaša, da na UL neodplačno, neizključno, prostorsko in časovno neomejeno prenese pravico reproduciranja, vključno s pravico shranitve v elektronski obliki ter pravico dajanja doktorske disertacije na voljo javnosti na svetovnem spletu preko Repozitorija UL, razen v primeru zaupne narave doktorske disertacije, kar ureja 68. člen tega pravilnika;
* potrdi, da je [za zaključna dela na 3. stopnji študija, sestavljena iz člankov] od založnikov, na katere je predhodno izključno prenesel materialne avtorske pravice na člankih, pridobil potrebna soglasja za vključitev člankov v tiskano in elektronsko obliko doktorske disertacije;
* potrdi, da dovoljuje objavo svojih osebnih podatkov, ki so navedeni v pisni doktorski disertaciji in izjavi ter objavo pisne doktorske disertacije;
* potrdi, da dovoljuje uporabo rojstnega datuma v zapisu COBISS;
* morebitne druge priloge.

Doktorska disertacija mora biti vezana v formatu A4. Platnica, naslovnica in hrbtni naslov morajo biti pripravljeni v skladu s prilogami 1, 2 in 3 tega pravilnika.

Doktorska disertacija praviloma ne sme biti daljša od 650.000 znakov s presledki (šteje čisto besedilo brez prilog).

Doktorska disertacija mora biti napisana in urejena skladno s pravili za urejanje znanstvenih in strokovnih besedil. Za jezikovno pravilnost disertacije je odgovoren študent, KSDŠ pa lahko disertacijo zavrne, če ni pripravljena v skladu z navodili tega člena.

**67. člen**

**(Doktorska disertacija na osnovi objavljenih znanstvenih del)**

Doktorska disertacija je lahko sestavljena iz izvirnih znanstvenih prispevkov študenta, ki so bili sprejeti v objavo (z dokazilom – urednikovim pismom, da je prispevek sprejet v objavo) ali so že bili objavljeni. Izvirni znanstveni prispevki morajo biti vsebinsko povezani (komplementarni) in rezultat dela na potrjeni temi doktorske disertacije.

Kandidat za doktorski študij ob prijavi na študij odda namero za pisanje disertacije na osnovi objavljenih znanstvenih del. Na intervjuju, ki se opravi po področjih doktorskega študija, kandidat predstavi projekt priprave disertacije na osnovi znanstvenih objav. Predvideni mentor mora po opravljenem intervjuju RŠZ podati pisno soglasje za pripravo disertacije na osnovi objavljenih znanstvenih del.

Klasično disertacijo lahko študent nadomesti s štirimi znanstvenimi objavami, pri čemer v ta obseg ne šteje znanstveni prispevek, ki ga mora študent pripraviti kot del doktorskega študijskega programa. Objave morajo biti vsebinsko dovolj povezane, da lahko oblikujejo vsebinsko/raziskovalno homogeno enoto, ki je ekvivalent klasični disertaciji. Predložene objave ne smejo biti starejše od štirih let (šteto od datuma vpisa oz. 1. 10. študijskega leta, v katerem se študent vpisuje na doktorski študijski program), še ne objavljena dela pa morajo biti objavljena v času do oddaje disertacije.

Kot formalno ustrezne znanstvene objave skladno s splošnimi znanstvenimi merili in habilitacijskimi merili UL štejejo: izvirni znanstveni prispevek, znanstvena monografija, del znanstvene monografije. Študent mora biti pri vseh tipih objav edini ali vodilni oziroma prvi avtor (če so avtorji navedeni v abecednem redu, soavtorji podajo pisno izjavo o glavnem avtorstvu).

Po uveljavljenem sistemu v habilitacijskih merilih znanstvena monografija nadomešča dva znanstvena prispevka ali dva dela znanstvene monografije (po presoji KSDŠ lahko tudi tri, če gre za monografijo izjemnega pomena, vendar mora v tem primeru študent predložiti dokazila o citiranosti dela v mednarodni strokovni javnosti). Eno od predloženih znanstvenih del mora biti izvirni znanstveni prispevek, objavljen v ustrezno indeksirani reviji (SSCI, AHCI, ERIH PLUS, SCOPUS).

O znanstveni ustreznosti objav presoja KSDŠ v okviru ocenjevanja dispozicije (skladno s členi v poglavjih VI., VII. in VIII. tega pravilnika) in ob oceni disertacije (skladno s členi poglavja IX. tega pravilnika). Študent mora ob oddaji dispozicije predložiti vsaj dve znanstveni objavi, ki ju namerava uveljavljati za dosego doktorata. Odločitev na predlog KDŠ sprejme Senat UL AGRFT ob potrjevanju teme doktorske disertacije, ki jo posreduje v potrditev UL.

Disertacija na osnovi objavljenih znanstvenih del mora obsegati:

* uvod v obsegu ene avtorske pole, v katerem so opredeljeni raziskovalni problem, teoretsko izhodišče, cilji, metodologija in izvirni znanstveni prispevek;
* osrednji del predstavljajo objave;
* zaključek/povzetek s sintezo raziskovalnih spoznanj in jasno opredeljenim izvirnim prispevkom k znanosti v obsegu od ene do dveh avtorskih pol.

Avtor doktorske disertacije, napisane v obliki člankov oziroma prispevkov, mora od založnikov, na katere je predhodno izključno prenesel materialne avtorske pravice na člankih oziroma prispevkih, pridobiti soglasja za vključitev člankov oziroma prispevkov v tiskano in elektronsko obliko disertacije.

**68. člen**

**(Zaupna narava doktorske disertacije)**

Če je del vsebine doktorske disertacije zaupne narave (patent, zaupna dokumentacija določenega podjetja ...), lahko študent pred oddajo doktorske disertacije, v skladu s Pravilnikom o preverjanju podobnosti vsebine elektronske oblike pisnega zaključnega dela študija in pogojih za začasno nedostopnost vsebine pisnega zaključnega dela študija UL, zaprosi za začasno nedostopnost vsebine doktorske disertacije. Prošnja študenta in mentorja se obravnava individualno. Del disertacije mora biti objavljiv, saj lahko le tako študent napiše ustrezen prispevek, ki je pogoj za zagovor doktorske disertacije.

**IX. OCENJEVANJE IN ZAGOVOR DOKTORSKE DISERTACIJE**

**69. člen**

**(Ocena doktorske disertacije in mnenje o ustreznosti izvirnega znanstvenega prispevka)**

Člani KSDŠ so dolžni najkasneje v dveh mesecih po prejemu disertacije predložiti vsak svojo pisno oceno Senatu UL AGRFT, ki mora biti pripravljena v skladu z 70. členom tega pravilnika. Oceno doktorske disertacije oddajo v RŠZ.

Če kateri od članov KSDŠ ne upošteva rokov in se ne odzove na opozorilo, da poteče rok za oddajo ocene, ali od sodelovanja v KSDŠ odstopi iz upravičenih razlogov (npr. izpopolnjevanje v tujini, porodniški dopust), Senat UL AGRFT imenuje novega člana. RŠZ o tem obvesti študenta, mentorja, morebitnega somentorja in člane KSDŠ.

Skupaj z oceno disertacije člani KSDŠ oddajo tudi mnenje o ustreznosti objavljenega ali v objavo sprejetega izvirnega znanstvenega prispevka. Pogoj za razpis zagovora je na Senatu UL AGRFT – na podlagi predloženih ocen – sprejeta doktorska disertacija in pozitivno mnenje o ustreznosti objavljenega ali v objavo sprejetega izvirnega znanstvenega prispevka.

**70. člen**

**(Sestavine ocene doktorske disertacije)**

Ocena doktorske disertacije obsega:

* naslov doktorske disertacije v obliki Ocena doktorske disertacije (ime in priimek študenta) z naslovom »........................«;
* ime študijskega programa in področja;
* sestavo KSDŠ in datum imenovanja;
* datum prejetja predložene doktorske disertacije;
* analizo disertacije, v kateri član KSDŠ oceni izvirnost prispevka študenta v obliki naslednjih točk: kratke predstavitve strukture disertacije, kratke analize in ocene uporabljenih metod, ocene potrditve oziroma zavrnitve postavljenih hipotez oziroma raziskovalnih vprašanj, ocene izvirnosti zaključkov in vrednosti novih dognanj, morebitnih posebnosti disertacije, ocene stilistične in jezikovne ravni disertacije;
* podrobne ocene izvirnosti prispevka k znanosti;
* povzetek prednosti in morebitnih pomanjkljivosti doktorske disertacije – član KSDŠ v sklepu senatu članice predlaga potrditev, dopolnitev ali zavrnitev disertacije;
* sklepno oceno in ugotovitev, ali je možen zagovor doktorske disertacije;
* datum izdelave poročila;
* podpis člana KSDŠ.

Vsak ocenjevalec mora napisati svojo oceno, ki mora biti napisana v slovenskem jeziku. V tujem jeziku je lahko ocena napisana, če je ocenjevalec tujec. V tem primeru mora mentor poskrbeti za ustrezen prevod. Tuji član komisije lahko napiše skrajšano oceno doktorske disertacije, ki zajema presojo in utemeljitev, ali doktorska disertacija dosega stopnjo izvirnosti ali ne.

**71. člen**

**(Sprejem/zavrnitev doktorske disertacije)**

Senat UL AGRFT na podlagi predloženih ločenih ocen članov KSDŠ doktorsko disertacijo sprejme, zavrne ali pozove študenta, da jo v določenem roku dopolni oziroma popravi v skladu z morebitnimi pripombami.

Ko študent predloži popravljeno disertacijo in jo člani KSDŠ ponovno ocenijo, jo Senat UL AGRFT ponovno obravnava in jo bodisi sprejme ali zavrne.

Če študent v postavljenem roku doktorske disertacije ustrezno ne popravi oziroma dopolni, Senat UL AGRFT disertacijo zavrne. S tem se postopek zaključi, zavrnjene doktorske disertacije študent ne more ponovno predložiti.

**72. člen**

**(Dokončna oddaja doktorske disertacije)**

Če Senat UL AGRFT doktorsko disertacijo sprejme, mora študent pred zagovorom doktorske disertacije v RŠZ oddati štiri (oziroma pet, če je bil imenovan tudi somentor) trdo vezane izvode doktorske disertacije in elektronsko verzijo na zgoščenki ali USB ključku, ki mora biti enaka tiskani verziji.

**73. člen**

**(Potrdilo o vrnjenem gradivu)**

Študent mora pred zagovorom doktorske disertacije pridobiti potrdilo, da je vrnil vse gradivo in poravnal vse obveznosti do UL AGRFT. Potrdilo odda v RŠZ.

**74. člen**

**(Določitev in objava termina za zagovor doktorske disertacije)**

Zagovor doktorske disertacije je praviloma v roku enega meseca od sprejema doktorske disertacije na Senatu UL AGRFT. Od sprejema doktorske disertacije na Senatu UL AGRFT do njenega zagovora mora miniti najmanj sedem delovnih dni.

Termin zagovora doktorske disertacije določi predsednik KSDŠ v soglasju z ostalimi člani in študentom. O datumu zagovora doktorske disertacije obvesti RŠZ, ki javno objavi čas in kraj zagovora praviloma sedem dni pred zagovorom.

**75. člen**

**(Zagovor doktorske disertacije)**

Zagovor doktorske disertacije je akademska razprava med člani KSDŠ in študentom in je javen. Glavni namen javnega zagovora je predstavitev doktorske disertacije. Zlasti v primeru podatkov zaupne narave lahko mentor, morebitni somentor in študent predlagajo, da zagovor ni javen.

Zagovor praviloma poteka v slovenskem jeziku. Zagovor doktorske disertacije lahko poteka tudi v angleškem jeziku, če je disertacija napisana v tem jeziku.

Študent zagovarja doktorsko disertacijo pred KSDŠ. Na zagovoru sta prisotna tudi mentor in morebitni somentor.

Zagovor doktorske disertacije vodi predsednik KSDŠ. Zagovor doktorske disertacije začne predsednik KSDŠ s predstavitvijo študentovega življenjepisa, naslova in področja doktorske disertacije ter dotedanjega postopka sprejemanja doktorske disertacije. Predsednik KSDŠ seznani študenta s postopkom zagovora in poda sklepno poročilo o doktorski disertaciji. Sklepno poročilo je povzetek ocen vseh članov KSDŠ, ki ga pripravi predsednik KSDŠ.

Študent predstavi doktorsko disertacijo v največ 30 minutah.

Po predstavitvi doktorske disertacije člani KSDŠ študentu postavijo vprašanja, za njimi pa z odobritvijo predsednika tudi drugi navzoči pri zagovoru.

Študent ima lahko 30 minut odmora za pripravo odgovorov na zastavljena vprašanja.

Po končanem zagovoru KSDŠ sprejme sklep o oceni zagovora (opravil, ni opravil), skladno z določili 76. člena.

**76. člen**

**(Zapisnik o zagovoru doktorske disertacije)**

O zagovoru doktorske disertacije predsednik KSDŠ piše zapisnik, v katerem navede ime in priimek študenta, naslov doktorske disertacije, datum zagovora ter podpise članov KSDŠ z navedbo njihovih vlog v KSDŠ, vprašanja, ki so bila postavljena študentu, in sklep o uspešnosti zagovora (opravil, ni opravil).

Predsednik KSDŠ po zagovoru dokumentacijo odda v RŠZ.

**77. člen**

**(Uspešno opravljen zagovor in začasno potrdilo o zaključku študija)**

Z uspešno opravljenim zagovorom doktorske disertacije študent pridobi znanstveni naslov doktor znanosti in vse pravice, ki iz tega naslova izhajajo.

RŠZ študentu po uspešno opravljenem zagovoru izda začasno potrdilo o zaključku študija, ki velja do promocije, ko študent prejme diplomo o doktoratu znanosti.

**78. člen**

**(Neuspešen zagovor)**

Zagovora doktorske disertacije, ki ga je KSDŠ ocenila za neuspešnega, ni mogoče ponoviti in pritožba ni mogoča.

**79. člen**

**(Promocije doktorjev znanosti)**

Promocija doktorjev znanosti poteka v skladu z določbami Pravilnika o doktorskem študiju Univerze v Ljubljani.

**X. ODVZEM DOKTORATA ZNANOSTI**

**80. člen**

**(Razlogi za odvzem znanstvenega naslova doktor znanosti)**

Znanstveni naslov se študentu odvzame, če se po pridobitvi naslova ugotovi:

* da je študent s prevaro izkazoval zahtevane pogoje za vpis;
* da študent ni opravil vseh obveznosti po študijskem programu;
* da je študent s prevaro izkazoval opravljene študijske obveznosti;
* da je študent pri zaključnem delu (doktorska disertacija) avtorska dela drugih avtorjev v nasprotju z uveljavljenimi načini citiranja v pomembnem delu prikazal kot svoje lastno delo;
* da doktorska disertacija v pomembnem delu ni rezultat študentovega lastnega dela, njegove ustvarjalnosti in dosežkov.

**81. člen**

**(Postopek za odvzem znanstvenega naslova doktor znanosti)**

Postopek odvzema znanstvenega naslova doktor znanosti poteka skladno z določili Statuta UL. Postopek odvzema lahko sproži kdorkoli, vodi pa ga Senat UL AGRFT in nato Senat UL.

**XI. KONČNE DOLOČBE**

**82. člen**

**(Pristojnost za tolmačenje pravilnika)**

Tolmačenje tega pravilnika je v pristojnosti Senata UL AGRFT.

**83. člen**

**(Veljavnost pravilnika)**

Ta pravilnik začne veljati z dnem, ko ga sprejme Senat UL AGRFT in velja za vse vpisane na štiriletni doktorski študijski program v študijskem letu 2020/2021 in dalje.

Določila tega pravilnika se – razen če ni v posameznem členu tega pravilnika drugače določeno – prav tako uporabljajo za vse študente, vpisane v triletni doktorski študijski program, ki so temo doktorske disertacije oddali po 14. 10. 2017.

Za študente, ki so vpisani v triletni doktorski študijski program in so temo doktorske disertacije oddali pred 14. 10. 2017, se postopki vodijo skladno s Pravilnikom o organizaciji in izvajanju interdisciplinarnega doktorskega študijskega programa Humanistika in družboslovje UL AGRFT z dne 29. 1. 2015.

V Ljubljani, 19. 10. 2020

 Predsednik Senata UL AGRFT

 prof. Tomaž Gubenšek, dekan

Seznam prilog:

*- priloga 1: Platnica doktorske disertacije*

*- priloga 2: Naslovnica doktorske disertacije (naslovna stran)*

*- priloga 3: Hrbtni naslov doktorske disertacije*

*- priloga 4: Izjava o avtorstvu*

*- priloga 5: Priporočila za pisanje naslovov doktorskih disertacij*

*- priloga 6: Navodila mentorjem in študentom za prevajanje slovenskih naslovov disertacij v angleščino*

*PRILOGA 1: Platnica doktorske disertacije*

Univerza v Ljubljani

Akademija za gledališče, radio, film in televizijo

 Ime in priimek študenta/študentke

Naslov doktorske disertacije

Doktorska disertacija

Ljubljana,letnica

*PRILOGA 2: Naslovnica doktorske disertacije (naslovna stran)*

Univerza v Ljubljani

Akademija za gledališče, radio, film in televizijo

Ime in priimek študenta/študentke

Naslov doktorske disertacije

Doktorska disertacija

Mentor/ Mentorica: Študijski program:

naziv, ime, priimek Humanistika in družboslovje Somentor/Somentorica: Področje:

naziv, ime, priimek področje

Ljubljana, letnica

*PRILOGA 3: Hrbtni naslov doktorske disertacije*

*Vsaj 5 cm praznine*

Ime in PRIIMEK: Začetni del naslova doktorske disertacije

*vsaj*

*5*

*cm praznine*

*PRILOGA 4: Izjava o avtorstvu*

Spodaj podpisani/-a študent/-ka \_\_\_\_\_\_\_\_\_\_\_\_\_\_\_\_\_\_, vpisna številka \_\_\_\_\_\_\_\_\_\_\_\_\_\_\_, avtor/-ica pisnega zaključnega dela študija z naslovom: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

IZJAVLJAM,

1. da je pisno zaključno delo študija rezultat mojega samostojnega dela;

2. da je tiskana oblika pisnega zaključnega dela študija istovetna elektronski obliki pisnega zaključnega dela študija;

3. da sem pridobil/-a vsa potrebna dovoljenja za uporabo podatkov in avtorskih del v pisnem zaključnem delu študija in jih v pisnem zaključnem delu študija jasno označil/-a;

4. da sem pri pripravi pisnega zaključnega dela študija ravnal/-a v skladu z etičnimi načeli in, kjer je to potrebno, za raziskavo pridobil/-a soglasje etične komisije;

5. soglašam, da se elektronska oblika pisnega zaključnega dela študija uporabi za preverjanje podobnosti vsebine z drugimi deli s programsko opremo za preverjanje podobnosti vsebine, ki je povezana s študentskim informacijskim sistemom članice;

6. da na UL neodplačno, neizključno, prostorsko in časovno neomejeno prenašam pravico shranitve avtorskega dela v elektronski obliki, pravico reproduciranja ter pravico dajanja pisnega zaključnega dela študija na voljo javnosti na svetovnem spletu preko Repozitorija UL ali digitalnega kataloga UL AGRFT eKumba;

7. [za zaključna dela na 3. stopnji študija, sestavljena iz člankov] da sem od založnikov, na katere sem predhodno izključno prenesel/-la materialne avtorske pravice na člankih, pridobil/-a potrebna soglasja za vključitev člankov v tiskano in elektronsko obliko disertacije. Soglasja UL omogočajo neodplačno, neizključno, prostorsko in časovno neomejeno hranjenje avtorskega dela v elektronski obliki in reproduciranje ter dajanje disertacije na voljo javnosti na svetovnem spletu preko Repozitorija UL ali digitalnega kataloga UL AGRFT eKumba;

8. da dovoljujem objavo svojih osebnih podatkov, ki so navedeni v pisnem zaključnem delu študija in tej izjavi, skupaj z objavo pisnega zaključnega dela študija;

9. dovoljujem uporabo mojega rojstnega datuma v zapisu COBISS.

V/Na: \_\_\_\_\_\_\_\_\_\_\_\_\_\_\_

Datum: \_\_\_\_\_\_\_\_\_\_\_\_\_\_

 Podpis študenta/-ke:

*PRILOGA 5:*

*Priporočila za pisanje naslovov doktorskih disertacij (glede na priporočila Komisije za doktorski študij in Senata UL ter Komisije za študijske zadeve in Senata UL AGRFT)*

Naslov doktorske disertacije

* izraža temo natančno, jedrnato in terminološko ustrezno
* priporočena dolžina je največ deset besed
* je pravopisno brezhiben
* ne vsebuje krajšav
* ni v obliki stavka ali vprašanja
* priporočamo izogibanje metaforičnim ali citatnim naslovom
* ne vsebuje narekovajev za zaznamovanje posebnega pomena
* ni zapisan z velikimi tiskanimi črkami
* če je potreben podnaslov, naj bo od naslova ločen z dvopičjem in naj se začne z veliko začetnico
* podnaslov naj ne ponavlja izrazov iz naslova

*PRILOGA 6:*

*Navodila mentorjem in študentom za prevajanje slovenskih naslovov disertacij v angleščino*

1. Študent je dolžan poskrbeti za angleški prevod naslova disertacije. Mentor in člani Komisije za spremljanje doktorskega študenta pa s svojimi podpisi jamčijo tudi za verodostojnost prevoda.

2. Angleški prevod naslova disertacije mora pomensko ustrezati slovenskemu naslovu.

3. Navodila za pisanje naslovov disertacij v angleškem jeziku so povzeta po *The Chicago Manual of Style*, 16. izdaja [(http://www.chicagomanualofstyle.org/16/contents.html)](http://www.chicagomanualofstyle.org/16/contents.html):

* Naslovi del, ki med drugim vključujejo tudi neobjavljene doktorske disertacije, se v angleščini pišejo z velikimi začetnicami ('headline style');
* Z velikimi začetnicami se vedno pišeta prva in zadnja beseda v naslovu oziroma podnaslovu ne glede na besedno vrsto (npr. A River Runs Through It; Generating Alternative Worlds: The Indigenous Protest Poetry of Romaine Moreton);
* Poleg tega se z velikimi začetnicami pišejo še vse naslednje besedne vrste: samostalniki, zaimki, glagoli, pridevniki, prislovi in podredni vezniki;
* Z malimi začetnicami se pišejo členi: the, a in an (npr. Mammals of the Asian Stepps), razen kadar so prva beseda v naslovu oziroma podnaslovu (npr. The Human Being);
* Z malimi začetnicami se pišejo predlogi (npr. Catalogue of Watermarks in Italian Printed Maps), razen kadar so prva oziroma zadnja beseda v naslovu oziroma podnaslovu (npr. On the Concept of Popular Culture), ali pa so del latinskega izraza (npr. De Facto; In Vitro);
* Z malimi začetnicami se pišejo vezniki: and, but, for, or, nor ter besedi to in as, kadar niso prva ali zadnja beseda v naslovu oziroma podnaslovu.